Nuwe OB ‘was ŉ fout’Adv. Busisiwe Mkhwebane Die EFF het Maandag gesê die party het ŉ fout gemaak deur adv. Busisiwe Mkhwebane vir die posisie van Openbare Beskermer (OB) te ondersteun kort voordat AfriForum ŉ verslag bekendgestel het waarin Mkhwebane se mees omstrede en opvallendste aksies in haar amp as OB uiteengesit is. Julius Malema, leier van die EFF, het aan verslaggewers gesê die EFF was aanvanklik oortuig dat Mkhwebane ŉ kans gegun moet word om haarself te bewys, maar besef nou dat dit ŉ reuse-fout was. “Sy was ŉ fout. Suid-Afrika, ons is spyt ons het haar ondersteun. Sy is ŉ Gupta-marionet reg uit die Guptas se kombuis. Eens ŉ spioen, altyd ŉ spioen. Moet haar asseblief nie die publiek se beskermer noem nie,” het Malema gesê. “Toe sy die amp oorgeneem het, het sy onmiddellik opdrag gegee dat die TV-kanale in haar kantoor verander word na ANN7. As sy patrioties was, kon sy ten minste die SAUK as kanaal gekies het, maar sy het reguit gegaan vir die Gupta-kanaal.” Volgens Malema was hy die eerste om inligting te ontvang dat Mkhwebane ŉ spioen is. “Betroubare bronne het my meegedeel dat sy ŉ spioen is. Sy gaan daardie kantoor inmekaar laat tuimel soos sy haarself nou gedra.” Pres. Jacob Zuma het Mkhwebane verlede jaar aangestel om Thuli Madonsela as OB op te volg nadat die parlement haar as opvolger benoem het. Die DA het Mkhwebane se aanstelling teengestaan. Volgens die DA kon Mkhwebane tydens haar onderhoud geen redelike verduideliking gee hoekom sy ŉ posisie by die departement van binnelandse sake verlaat het vir ŉ laer posisie by die intelligensiedienste nie. Die party het gesê Mkhwebane het té noue bande met spioenasiedienste om die nuwe OB te wees. Intussen het AfriForum Maandag ŉ verslag uitgereik oor Mkhwebane se eerste 100 dae in die amp van OB. Van Mkhwebane se omstrede aksies waarna daar in die verslag verwys word, sluit in haar kritiek op Madonsela voor die parlementêre portefeuljekomitee vir geregtigheid en korrektiewe dienste; die beweerde verandering van die TV-kanaal in die OB-kantore van eNCA na uitsluitlik dié van ANN7; die besluit om nie Zuma of minister Des van Rooyen se interdik teen die staatskapingsverslag teen te staan nie; die saak wat sy by die polisie aanhangig gemaak het in verband met die lek van klankopnames wat die staatskapingsonderhoud tussen Madonsela en Zuma bevat het; en die geval met Madonsela se personeelhoof, wat na bewering deur sekuriteitspersoneel uit Mkhwebane se kantoor vergesel is. “AfriForum is bekommerd oor die indrukke wat adv. Mkhwebane besig is om van haarself en haar kantoor te skep,” het Ernst Roets, adjunk uitvoerende hoof van AfriForum gesê. “Dit wil voorkom of sy haar bes probeer om haarself van haar gewilde voorganger te distansieer, maar in die proses posisioneer sy haarself nader aan president Zuma en die korrupsiebewerings wat hom omring.” Roets het gesê daar is wel ŉ paar positiewe aspekte wat die organisasie ook in die verslag in ag neem, soos Mkhwebane se planne om die enorme agterstand in sake af te handel en die toeganklikheid van haar kantoor te verhoog. “Ons wag in spanning op die eerste verslag wat sy of mense onder haar toesig aanpak en/of uitvoer. Dié verslag sal ware insig oor haar planne gee en mag baie vinnig die publiek se indrukke van haar verander na dié van ’n ware openbare beskermer,” het Roets gesê. Hy het gesê AfriForum beoog om die kantoor van die openbare beskermer te monitor om seker te maak dat dit sy pligte nakom soos in die Grondwet en nasionale wetgewing vervat.